
RAPORT COMUN
asupra proiectului de Lege pentru modificarea şi completarea Legii nr. 448/2006 privind protecţia şi promovarea drepturilor persoanelor cu handicap
În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială şi Comisia pentru sănătate şi familie au fost sesizate, prin adresa 
nr.PLx 64/2017 din 1 februarie 2017, cu dezbaterea pe fond, în procedură obişnuită, a proiectului de Lege pentru modificarea şi completarea Legii nr. 448/2006 privind protecţia şi promovarea drepturilor persoanelor cu handicap.
La întocmirea prezentului raport comun, Comisiile au avut în vedere:

· avizul favorabil al Consiliului Legislativ (nr.517/26.05.2016)

· avizul favorabil al Comisiei pentru egalitatea de şanse pentru femei şi bărbaţi (nr.4c-17/1160/21.02.2017)
· avizul favorabil al Comisiei juridice, de disciplină şi imunităţi 
(nr.4c-11/182/15.02.2017)
· punctul de vedere, negativ, al Guvernului (nr.203/28.02.2017).

Proiectul de lege are ca obiect de reglementare completarea art.26 din Legea nr. 448/2006 privind protecţia şi promovarea drepturilor persoanelor cu handicap, republicată, cu modificările şi completările ulterioare, în sensul ca însoţitorul persoanelor cu handicap grav sau accentuat, rudă de gradul I al acestora, să beneficieze de „scutire de la impozit, precum şi scutire de la plata timbrului de mediu pentru un autoturism neadaptat”. 
Membrii celor două comisii au analizat proiectul de lege şi documentele însoţitoare în şedinţe separate.

La lucrările Comisiei pentru muncă şi protecţie socială din 21 martie 2017 au participat, în conformitate cu prevederile art.55 din Regulamentul Camerei Deputaţilor, din partea Autorităţii Naţionale pentru Persoanele cu Dizabilităţi, d-l Adrian Vlad Chiotan – preşedinte şi d-na Ana Maria Neagoe – director general.
La lucrările comisiei şi-au înregistrat prezenţa 18 deputaţi, din totalul de 21 membri ai comisiei. Membrii comisiei au hotărât, cu unanimitate de voturi, respingerea proiectului de lege.
La lucrările Comisiei pentru sănătate şi familie din 21 martie 2017 şi-au înregistrat prezenţa 17 deputaţi din totalul de 19 membri ai comisiei, care au hotărât, cu majoritate de voturi (3 abţineri), respingerea proiectului de lege.
Proiectul de lege a fost adoptat de Senat în şedinţa din 22 decembrie 2016, în condiţiile articolului 75 alineatul (2) teza a III-a din Constituţia României, republicată.
Proiectul de lege face parte din categoria legilor organice, conform prevederilor art.73 alin.(3) din Constituţia României, republicată.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 
În urma finalizării dezbaterilor, membrii celor două comisii au hotărât respingerea proiectului de lege din următoarele considerente:
· prevederile art.26 din Legea nr.448/2006 privind protecţia şi promovarea drepturilor persoanelor cu handicap, au fost abrogate prin Legea nr.227/2015 privind Codul fiscal, cu modificările şi completările ulterioare;

· totodată, Ordonanţa de urgenţă a Guvernului nr.9/2013 privind timbrul de mediu pentru autovehicule, cu modificările şi completările ulterioare, a fost abrogată de art.12 din Legea nr.1/2017 privind eliminarea unor taxe şi tarife, precum şi pentru modificarea şi completarea unor acte normative, astfel încât, proiectul de lege a rămas fără obiect.
PREŞEDINTE,


                 PREŞEDINTE,


     Adrian SOLOMON

                Conf.univ.dr.Florin BUICU

         SECRETAR,                                               SECRETAR,
      Violeta RĂDUŢ                                           VASS Levente
Întocmit,

Consilier parlamentar Decebal Stănescu



Consilier parlamentar Livia Spînu

